ລູກຊາຍ ກາດດາຟີ ຖືກຈັບໄດ້ ທີ່ລີເບຍ
ໂຄສົກ​ກອງທັບລີເບຍ ກ່າວ​ໃນ​ວັນ​ເສົາ​ມື້​ນີ້​ວ່າ ພວກ​ທະ​ຫານຈັບ​ນາຍ Seif al-Islam Gadhafi ​ໄດ້ ຢູ່​ໃກ້ໆ​ເມືອງໂອ​ບາຣີ ທາງ​ພາກ​ໃຕ້​ຂອງປະ​ເທດ.
ບັນດາເຈົ້າໜ້າທີ່ທະຫານຂອງລີເບຍກ່າວວ່າ ພວກຕົນຈັບໄດ້ລູກຊາຍຄົນນຶ່ງຂອງອະດີດ ຜູ້ນໍາລີເບຍ ມວມມາ ກາດາຟີ ທີ່ຍັງຫລົບໜີຢູ່ພາຍໃນປະເທດນັ້ນໄດ້ແລ້ວ ໂຄສົກທະຫານຄົນນຶ່ງກ່າວໃນວັນເສົາມື້ນີ້ວ່າ ພວກທະຫານຈັບນາຍ Seif al-Islam Gadhafi ໄດ້ ຢູ່ໃກ້ໆເມືອງ ໂອບາຣີ ທາງພາກໃຕ້ຂອງປະເທດໃກ້ກັບຊາຍແດນປະເທດ ໄນເຈີ ພວກເຈົ້າໜ້າທີ່ກ່າວວ່າ ເບິ່ງຄືວ່າ ພວກຜູ້ຊ່ອຍວຽກນາຍ Seif al-Islam ກໍາລັງພະຍາຍາມຈະພາຜູ້ກ່ຽວໜີເຂົ້າໄປໄນເຈີ ທີ່ໄດ້ໃຫ້ການລີ້ໄພແກ່ແກ່ນາຍ Saa di Gadhafi ລູກຊາຍອີກຄົນນື່ງຂອງກາດດາຟີນັ້ນແລ້ວ ປະທານາທິບໍດີໄນເຈີ ທ່ານ Mahamadou Issoufou ໄດ້ກ່າວໃນອາທິດແລ້ວນີ້ວ່າ ຍັງ ບໍ່ທັນໄດ້ມີການຕັດສິນໃຈເທື່ອວ່າຈະເຮັດແນວໃດ ຖ້າຫາກວ່າ Seif al-Islam ເຂົ້າໄປຂໍ ລີ້ໄພໃນປະເທດຂອງທ່ານ ສານອາຍານາໆຊາດ ຢາກເອົາຜູ້ກ່ຽວມາດໍາເນີນຄະດີໃນຂໍ້ຫາກໍ່ອາຊະຍາກໍາຕ້ານມະນຸດ ຊາດ ໃນຖານໄດ້ຊ່ວຍນໍາພາການກວາດລ້າງປາບປາມການປະທ້ວງຂອງປະຊາຊົນໃນລະ ຫວ່າງການປົກຄອງຂອງບິດາຂອງຜູ້ກ່ຽວນັ້ນ ໃນທ້າຍເດືອນແລ້ວນີ້ ໄອຍະການສານອາຍານາໆຊາດ ທ່ານ Luis Moreno-Ocampo ໄດ້ກ່າວວ່າ ທາງສານໄດ້ທໍາການສົນທະນາກັບນາຍ Seif al-Islam ກ່ຽວກັບຄວາມເປັນ ໄປໄດ້ ໃນການເຂົ້າມອບໂຕຂອງຜູ້ກ່ຽວ ແລະຮັບປະກັນວ່າຜູ້ກ່ຽວຈະໄດ້ຮັບການພິຈາລະ ນາຄະດີຢ່າງຍຸດຕິທໍາ